和江十雨中與持國師直飲
作者：劉敞
朝代：宋

paragraphs: 旦上天祿閣，暮直承明廬。
避喧雖足慰，取適固已疏。
佳雨及我暇，兹晨殊晏如。
紾絺委冠帯，高枕睨庭除。
熏風散微涼，潤氣浮郊墟。
沸聲湧江瀬，暝色晦綺疏。
驚電時爍目，疾雷不廢書。
商歌勤金石，塵谷盈鼃魚。
此樂不可改，古人良起予。
惜無同音賞，幽獨成離居。
聞君達亹亹，樽酒會朋裾。
高賢卧家巷，固多長者車。
寧無寂寞者，閉關講玄虚。